ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ για τις δαπάνες του ΕΓΤΠΕ-τμήμα Εγγυήσεων - Σύστημα έγκαιρης προειδοποίησης αριθ. 3/2003

ΠΙΝΑΚΑΣ ΠΕΡΙΕΧΟΜΕΝΩΝ

1. Συνολική εξέλιξη των μηνιαίων δαπανών

2. Προσωρινή απορρόφηση πιστώσεων

3. ΣΧΟΛΙΑ

4. ΣΥΜΠΕΡΑΣΜΑΤΑ

1. Συνολική εξέλιξη των μηνιαίων δαπανών

Οι πίνακες που ακολουθούν παρουσιάζουν τη συνολική εξέλιξη των μηνιαίων δαπανών σε σχέση με την προβλεπόμενη πορεία των δαπανών. Η κατάσταση αυτή αντιστοιχεί στις δαπάνες που πραγματοποιήθηκαν στα κράτη μέλη από τις 16 Οκτωβρίου 2002 έως τις 31 Iανουαρίου 2003.

1.1. Υποκατηγορία 1α: ΚΓΠ

>ΘΕΣΗ ΠIΝΑΚΑ>

1.2. Υποκατηγορία 1β: Αγροτική ανάπτυξη

>ΘΕΣΗ ΠIΝΑΚΑ>

2. Προσωρινή απορρόφηση πιστώσεων

Στον πίνακα που ακολουθεί εμφαίνεται η προσωρινή απορρόφηση πιστώσεων κατά τους τρεις πρώτους μήνες του οικονομικού έτους 2003:

>ΘΕΣΗ ΠIΝΑΚΑ>

3. ΣΧΟΛΙΑ

3.1. Εκτέλεση πιστώσεων για τον Μάρτιο 2003

H εκτέλεση των πιστώσεων του τομέα 1 του προϋπολογισμού για τον Μάρτιο 2003 (δαπάνες των κρατών μελών από τις 16 Οκτωβρίου 2002 έως τις 31 Ιανουαρίου 2003) ανήλθε σε 27 287,9 εκατ. ευρώ, δηλαδή στο 60,9 % των πιστώσεων αναλήψεων υποχρεώσεων. Οι δαπάνες διαμορφώνονται σε:

- 570,4 εκατ. ευρώ πάνω από το δείκτη για την υποκατηγορία 1α (παραδοσιακές δαπάνες του ΕΓΤΠΕ-τμήμα Εγγυήσεων και δαπάνες για κτηνιατρικά μέτρα), και

- 40,6 εκατ. ευρώ πάνω από το δείκτη για την υποκατηγορία 1β (αγροτική ανάπτυξη).

3.2. Νομισματικοί παράγοντες

Ισοτιμία δολαρίου/ευρώ

Το επίπεδο των δαπανών που αναφέρεται στο προηγούμενο σημείο λαμβάνει υπόψη την εξέλιξη της ισοτιμίας δολαρίου/ευρώ. Για σημαντικό μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, καθώς και στην περίπτωση ορισμένων εσωτερικών ενισχύσεων, όπως η ενίσχυση για το βαμβάκι, το επίπεδο των δαπανών εξαρτάται από την πορεία της ισοτιμίας του δολαρίου.

Σύμφωνα με τον κανονισμό του Συμβουλίου για τη δημοσιονομική πειθαρχία (κανονισμός (ΕΚ) αριθ. 2040/2000 του Συμβουλίου της 26ης Σεπτεμβρίου 2000), η διορθωτική επιστολή για τον γεωργικό προϋπολογισμό 2003 καταρτίστηκε με βάση τη μέση ισοτιμία δολαρίου κατά τους μήνες Ιούλιο, Αύγουστο και Σεπτέμβριο 2002, δηλαδή 1 ευρώ = 0,98 $. Για την περίοδο από την 1η Αυγούστου 2002 έως τις 31 Ιανουαρίου 2003, η μέση ισοτιμία του δολαρίου ήταν 1 ευρώ = 1,00 $, δηλαδή κινήθηκε σε επίπεδο ελαφρώς ανώτερο από την ισοτιμία που χρησιμοποιήθηκε για την κατάρτιση του προϋπολογισμού 2003.

3.3. Αγοραίοι παράγοντες

Υποκατηγορία 1a

Για την υποκατηγορία 1α, ο ρυθμός εκτέλεσης του προϋπολογισμού υπερέβη το επίπεδο του δείκτη τόσο στον τομέα των φυτικών όσο και σε εκείνο των ζωικών προϊόντων. Για τον τομέα των φυτικών προϊόντων, η υπέρβαση αυτή εκτέλεσης σχετίζεται κατά κύριο λόγο με τις αροτραίες καλλιέργειες και το ελαιόλαδο. Για τον τομέα των ζωικών προϊόντων, η υπέρβαση εκτέλεσης οφείλεται κυρίως στο πρόβειο κρέας. Για τις συναφείς δαπάνες, το κεφάλαιο B1-39 του προϋπολογισμού παρουσιάζει υπέρβαση εκτέλεσης, η οποία τώρα διερευνάται από την Επιτροπή, επειδή πιθανώς πρόκειται για καταλογισμό σε λανθασμένη θέση των δαπανών που δηλώνουν τα κράτη μέλη.

Επιβάλλεται να διατυπωθούν τα ακόλουθα σχόλια για ορισμένα κεφάλαια του προϋπολογισμού:

Κεφάλαιο B1-10: Aροτραίες καλλιέργειες // Απόκλιση: +318 εκατ. ευρώ (+1,9%)

// (δαπάνες: 16 176 εκατ. ευρώ)

(δείκτης: 15 858 εκατ. ευρώ)

Στις αρχές του οικονομικού έτους, το πλείστο των πληρωμών που υπάγονται στο παρόν κεφάλαιο αφορά πληρωμές για άμεσες ενισχύσεις. οι πληρωμές αυτές πρέπει να πραγματοποιηθούν στο διάστημα από τις 16 Νοεμβρίου 2002 έως τις 31 Ιανουαρίου 2003. Σύμφωνα με τις εκτιμήσεις της Επιτροπής, η παρατηρούμενη υπέρβαση εκτέλεσης σε σχέση με το δείκτη μαρτυρεί επιτάχυνση του ρυθμού πληρωμών για τις εν λόγω ενισχύσεις. Πράγματι, εκτιμάται ότι τα κράτη μέλη έχουν ήδη καταβάλει κατά μέσον όρο το 98% των οφειλόμενων άμεσων ενισχύσεων, ενώ το μέσο επίπεδο του δείκτη για τα εν λόγω καθεστώτα είχε υπολογισθεί σε ποσοστό περίπου 95% των πιστώσεων του προϋπολογισμού για την υπόψη περίοδο. Στην παρούσα χρονική στιγμή, η υπέρβαση αυτή εκτέλεσης θεωρείται προσωρινή.

Κεφάλαιο B1-12: Ελαιόλαδο // Απόκλιση: +78 εκατ. ευρώ (+3,3%)

// (δαπάνες: 1 894 εκατ. ευρώ)

(δείκτης: 1 816 εκατ. ευρώ)

Η υπέρβαση αυτή εκτέλεσης εν μέρει οφείλεται σε ελαφρά επιτάχυνση του ρυθμού πληρωμής προκαταβολών για την ενίσχυση στους παραγωγούς ελαιολάδου σε σύγκριση με το επίπεδο του δείκτη. Επιπλέον, μεταξύ των δαπανών που δηλώθηκαν από τα κράτη μέλη, περίπου 34,0 εκατ. ευρώ αφορούν πληρωμές ενισχύσεων στην παραγωγή για την προηγούμενη περίοδο εμπορίας 2000/01, οι οποίες δεν προβλεπόταν να πληρωθούν όταν καταρτίστηκε ο δείκτης.

Κεφάλαιο B1-14: Κλωστικά φυτά και μεταξοσκώληκες // Απόκλιση: +31 εκατ. ευρώ (+3,4%)

// (δαπάνες: 680 εκατ. ευρώ)

(δείκτης: 649 εκατ. ευρώ)

Η υπέρβαση αυτή εκτέλεσης εν μέρει οφείλεται σε επιτάχυνση του ρυθμού πληρωμής των ενισχύσεων για το βαμβάκι. Η κατάσταση αναμένεται να εξομαλυνθεί κατά τους ερχόμενους μήνες.

Κεφάλαιο B1-21: Βόειο κρέας // Απόκλιση: - 119 εκατ. ευρώ (-1,4%)

// (δαπάνες: 2 926 εκατ. ευρώ)

(δείκτης: 3 045 εκατ. ευρώ)

Η υστέρηση εκτέλεσης οφείλεται στη μείωση της ποσότητας βοείου κρέατος που εξάγεται με επιστροφή κατά την εξαγωγή. Η μείωση αυτή των εξαγόμενων ποσοτήτων βοείου κρέατος αναμένεται να συνεχισθεί έως το τέλος του έτους, οδηγώντας επομένως σε υστέρηση της εκτέλεσης των αντίστοιχων πιστώσεων.

Κεφάλαιο B1-22: Κρέας αιγοπροβάτων // Απόκλιση: +356 εκατ. ευρώ (+19,8%)

// (δαπάνες: 1 505 εκατ. ευρώ)

(δείκτης: 1 149 εκατ. ευρώ)

Με βάση τους νέους κανόνες για το υπόψη καθεστώς, έχει καθιερωθεί ως προς τις πληρωμές πριμοδοτήσεων γραμμική πορεία κατά το διάστημα από τις 16 Οκτωβρίου 2002 έως τις 31 Μαρτίου 2003. Σύμφωνα με τις εκτιμήσεις της Επιτροπής, η παρατηρούμενη υπέρβαση εκτέλεσης σε σχέση με το δείκτη μαρτυρεί επιτάχυνση του ρυθμού πληρωμών πριμοδοτήσεων κρέατος αιγοπροβάτων από τα οικεία κράτη μέλη. Πράγματι, εκτιμάται ότι τα κράτη μέλη έχουν ήδη καταβάλει κατά μέσον όρο το 83% των οφειλόμενων πριμοδοτήσεων, ενώ το μέσο επίπεδο του δείκτη για το εν λόγω καθεστώς είχε υπολογισθεί σε ποσοστό περίπου 64% των πιστώσεων του προϋπολογισμού για την περίοδο έως τις 31 Ιανουαρίου 2003.

4. ΣΥΜΠΕΡΑΣΜΑΤΑ

Εκτέλεση πιστώσεων στις 31 Μαρτίου 2003

Η απορρόφηση πιστώσεων για τον Μάρτιο 2003 (δαπάνες των κρατών μελών από τις 16 Οκτωβρίου 2002 έως τις 31 Ιανουαρίου 2003) παρουσιάζει υπέρβαση εκτέλεσης για την υποκατηγορία 1α. Η υπέρβαση αυτή εκτέλεσης αφορά ορισμένα μεμονωμένα κεφάλαια του προϋπολογισμού και στην παρούσα χρονική στιγμή αναμένεται ότι θα είναι προσωρινή. Η υπέρβαση εκτέλεσης για την υποκατηγορία 1β είναι αμελητέα, οπότε δεν χρειάζεται επί του παρόντος να διατυπωθούν σχόλια.